
[bookmark: PARARTHMA_09]Οδηγός Συγγραφής Διδακτορικής Διατριβής

Το μέγεθος, το στυλ συγγραφής, οι βιβλιογραφικές ή άλλες αναφορές, καθώς και ο τρόπος βιβλιογραφικής καταγραφής των πηγών, καθορίζονται από κοινού με το μέλος που επιβλέπει τη Διδακτορική Διατριβή και σχετίζονται µε τις ιδιαιτερότητες του γνωστικού πεδίου στο οποίο εμπίπτει η διατριβή και τις απαιτήσεις του θέματος. Επομένως δύναται να ακολουθείται με συνέπεια ένα από τα διεθνώς καθιερωμένα βιβλιογραφικά πρότυπα [π.χ. Harvard, Chicago Manual of Style, American Psychological Association (APA) Style, Oxford Style Manual κ.ά.].
Κατά την αξιολόγηση της Διδακτορικής Διατριβής, έμφαση δίνεται περισσότερο στην επιστημονική της πληρότητα παρά στην έκτασή της. Η έκταση του κειμένου προσδιορίζεται ανάλογα με το πεδίο της έρευνας και μπορεί να ποικίλει.
Κάθε σελίδα του κειμένου πρέπει να αριθμείται µε συνεχή αρίθμηση. Η αρίθμηση αρχίζει από την πρώτη σελίδα του κειμένου και τελειώνει στο τέλος της Διατριβής, συμπεριλαμβανομένων των παραρτημάτων και της βιβλιογραφίας. Η αρίθμηση δεν εμφανίζεται (αλλά προσμετράται) στη σελίδα τίτλου. Για το κείμενο χρησιμοποιείται μαύρη γραμματοσειρά κατά προτίμηση Times New Roman (μεγέθους 12 στιγμών) ή Arial (μεγέθους 11 στιγμών). Προτείνεται μονό διάστιχο για τις υποσημειώσεις και τους πίνακες και διπλό διάστιχο για το κυρίως κείμενο. Για τις υποσημειώσεις (ή σημειώσεις τέλους) συνιστάται η χρησιμοποίηση της ίδιας γραμματοσειράς μεγέθους 9 ή 10 στιγμών.
Γενικά, καλό είναι να αποφεύγεται η χρήση πολλών διαφορετικών γραμματοσειρών μέσα στο κείμενο καθώς και διακοσμητικών στοιχείων, πλαισίων, σκιάσεων, κ.λπ. που αποσκοπούν στη δημιουργία αισθητικού αποτελέσματος αλλά που παράλληλα αποσπούν την προσοχή από το περιεχόμενο της Διατριβής. Γενικά, η μορφή της Διατριβής πρέπει να είναι λιτή. Για τις επιμέρους διορθώσεις χρησιμοποιείται υποχρεωτικά η ανταλλαγή του κειμένου σε ηλεκτρονική μορφή (αρχείο Microsoft Word) μέσω ηλεκτρονικής αλληλογραφίας.
Στην οριστική της μορφή, εκείνη δηλαδή, που κατατίθεται μετά τις πιθανές διορθώσεις της Επταμελούς Εξεταστικής Επιτροπής και την επιτυχή ανταπόκριση του/της ΥΔ, η Διδακτορική Διατριβή πρέπει να περιλαμβάνει:
Διάρθρωση του αρχικού τμήματος Διδακτορικής Διατριβής
Στη σελίδα τίτλου πρέπει να περιέχονται κατά σειρά από πάνω προς τα κάτω:
1. Το λογότυπο του Πανεπιστημίου Θεσσαλίας
2. Η ονομασία του Ιδρύματος, της Σχολής και του Τμήματος.
3. Ο τίτλος της Διδακτορικής Διατριβής (ο τίτλος αναγράφεται ολογράφως και δεν περιέχει σύμβολα ή άλλους µη συμβατικούς χαρακτήρες)
4. Το ονοματεπώνυμο του/της συγγραφέως
5. Το ονοματεπώνυμο του μέλους που επιβλέπει τη Διδακτορική Διατριβή και τα ονοματεπώνυμα της τριμελούς και επταμελούς επιτροπής
6. Τη δήλωση «Διδακτορική Διατριβή που υποβάλλεται στο καθηγητικό σώμα για την μερική εκπλήρωση των υποχρεώσεων απόκτησης του διδακτορικού τίτλου του Προγράμματος Διδακτορικών Σπουδών του Τμήματος Διαιτολογίας & Διατροφολογίας του Πανεπιστημίου Θεσσαλίας.»
7. Ο τόπος και το έτος
Μετά τη σελίδα τίτλου, ακολουθεί μια σελίδα στο κάτω μέρος της οποίας πρέπει να αναγράφεται το εξής:
«Η έγκριση Διδακτορικής Διατριβής από το Τμήμα Διαιτολογίας & Διατροφολογίας του Πανεπιστημίου Θεσσαλίας δεν υποδηλώνει την αποδοχή των γνωμών του συγγραφέα (Ν. 5343/1932, άρθρο 202, παρ.2).»
Στη συνέχεια, η σελίδα 3 περιλαμβάνει την παρακάτω δήλωση και φέρει υπογραφή του/της συγγραφέα:
«Με ατομική μου ευθύνη και έχοντας επίγνωση της δυνατότητας επιβολής κυρώσεων από τη Συνέλευση του Τμήματος, δηλώνω υπεύθυνα ότι για τη συγγραφή της Διδακτορικής μου Διατριβής δεν χρησιμοποίησα ολόκληρο ή μέρος έργου άλλου δημιουργού ή τις ιδέες και αντιλήψεις άλλου δημιουργού χωρίς να γίνεται αναφορά στην πηγή προέλευσης (βιβλίο, άρθρο από εφημερίδα ή περιοδικό, ιστοσελίδα κτλ.). Επιπρόσθετα, δηλώνω ότι έλεγξα την πιθανότητα λογοκλοπής της τελικής έκδοσης της Διδακτορικής Διατριβής μέσω της ηλεκτρονικής πλατφόρμας Turnitin και κατέθεσα τη σχετική ανάλυση και τα αποτελέσματά της σε ηλεκτρονική και έντυπη μορφή στη Γραμματεία του Τμήματος.»
Διάρθρωση των κύριων τμημάτων της διατριβής
Η διδακτορική διατριβή πρέπει να είναι διαρθρωμένη κατά τα πρότυπα των επιστημονικών μονογραφιών και μελετών. Πιο συγκεκριμένα, πρέπει να περιλαμβάνονται µε την παρακάτω σειρά τα εξής:
1. Αφιέρωση (εάν υπάρχει)
2. Πρόλογος 
3. Πίνακας περιεχομένων
4. Κατάλογοι πινάκων, διαγραμμάτων, χαρτών και/ή άλλων εποπτικών μέσων
5. Περίληψη και λέξεις κλειδιά στα Ελληνικά (1 σελίδα)
6. Περίληψη και λέξεις κλειδιά στα Αγγλικά (1 σελίδα)
7. Εισαγωγή
8. Κυρίως κείμενο (σκοπός, μεθοδολογία, αποτελέσματα-κατανομή κατά κεφάλαια, υποκεφάλαια και εδάφια)
9. Συζήτηση - συμπεράσματα
10. Βιβλιογραφία (και λοιπές πηγές)
11. Παραρτήματα (εάν υπάρχουν)

Στον πρόλογο γίνεται σύντομη αναφορά στη διαδικασία εκπόνησης της Διατριβής και αποδίδονται ευχαριστίες προς όλους (άτομα ή φορείς) όσους συνέβαλαν µε οποιονδήποτε τρόπο στην υλοποίησή της. Ιδιαίτερες ευχαριστίες πρέπει να αποδίδονται και σε εκείνους που έπαιξαν καθοριστικό ρόλο στη διεξαγωγή της έρευνας.



 Περίληψη 
Κατατοπιστική σύνοψη του σχεδιασμού, των πεπραγμένων και των ευρημάτων της μελέτης. Να είναι δομημένη στις ακόλουθες ενότητες: Εισαγωγή και Σκοπός, Υλικό και Μέθοδος, Αποτελέσματα, Συμπεράσματα. Συστήνεται να μην ξεπερνά τις 500 λέξεις. 
Λέξεις-κλειδιά Αμέσως μετά την Περίληψη να παρατίθενται έως 5 λέξεις-κλειδιά. Αυτές πρέπει να αντιπροσωπεύουν διεθνείς όρους λεξικογράφησης. Για τις ιατρο-βιολογικές επιστήμες μπορεί να γίνει χρήση του Index Medicus και την απόδοσή του στα Ελληνικά από το ΙΑΤΡΟΤΕΚ (MeSH-Hellas-Βιοϊατρική Ορολογία). 
Εισαγωγή 
Παρουσίαση του επιστημονικού υποβάθρου στην περιοχή ερευνητικού ενδιαφέροντος της Διατριβής με συστηματικό τρόπο. Αρχικά θα πρέπει να πραγματοποιηθεί ανασκόπηση στο ευρύτερο γνωστικό αντικείμενο και ακολούθως στο εξειδικευμένο θέμα του ευρύτερου αντικειμένου της διατριβής. Στη συνέχεια θα πρέπει να αναδειχθεί το ερευνητικό κενό και να γίνει αναγνώριση των θεμάτων που χρήζουν διερεύνησης. 
Σκοπός Στην παράγραφο αυτή θα πρέπει να αναφερθούν τα ερευνητικά κενά στη βιβλιογραφία του γνωστικού αντικειμένου και, στη συνέχεια, τα ερευνητικά ερωτήματα/ υποθέσεις που αποτελούν το αντικείμενο έρευνας της Διατριβής. 
Μεθοδολογία 
Παρουσίαση των μεθόδων που χρησιμοποιήθηκαν για την υλοποίηση της Διατριβής. Συστήνεται να χωριστεί σε επιμέρους υπο-ενότητες: 
· Σχεδιασμός της έρευνας, όπου περιγράφεται αν είναι εργαστηριακή έρευνα, επιδημιολογική μελέτη παρατήρησης, διπλά – τυφλή, τυχαιοποιημένη μελέτη παρέμβασης, ή μέτα-ανάλυση, ο τόπος και το χρονικό διάστημα διεξαγωγής. Επιπλέον, θα πρέπει να γίνει σαφής προσδιορισμός όλων των εκβάσεων, εκθέσεων, συντελεστών πρόβλεψης, και αν χρειάζεται, διαγνωστικών κριτηρίων. 
· Δείγμα της έρευνας, όπου περιγράφεται αναλυτικά το είδος (μελέτη σε ανθρώπους, μελέτη σε πειραματόζωα, μελέτη in vitro) και το μέγεθος του δείγματος που χρησιμοποιήθηκε, ο τρόπος δειγματοληψίας (π.χ. απλή τυχαία, διαστρωματοποιημένη, κατά συστάδες, διαδοχικοί ασθενείς, μη συστηματική δειγματοληψία), ο τρόπος επιλογής του δείγματος (κριτήρια επιλογής και αποκλεισμού των συμμετεχόντων), το ποσοστό συμμετοχής (αν πρόκειται για μελέτη σε ανθρώπους), ο τρόπος συλλογής των δεδομένων (προσωπική συνέντευξη, ερωτηματολόγια αυτό-αναφοράς τηλεφωνικά, κλπ), καθώς και το χρονοδιάγραμμα της μελέτης. 
· Μετρήσιμα χαρακτηριστικά, όπου αναγράφονται αναλυτικά οι διαδικασίες χημικών ή/και βιοχημικών προσδιορισμών, κλινικές και παρακλινικές εξετάσεις, αναλύσεις μοριακής γενετικής, εφαρμογές προγραμμάτων βιοπληροφορικής, ψυχομετρικά δεδομένα καθώς και των ερωτηματολογίων που χρησιμοποιήθηκαν (με τις αντίστοιχες άδειες αν πρόκειται για προϊόν πνευματικής ιδιοκτησίας άλλων ερευνητών). Για κάθε χαρακτηριστικό που έχει χρησιμοποιηθεί, θα πρέπει να παρατεθούν οι βιβλιογραφικές πηγές της μεθοδολογίας και λεπτομέρειες ως προς τις μεθόδους αξιολόγησης και μέτρησης και των οργάνων που χρησιμοποιήθηκαν. 
· Στατιστική ανάλυση, θα πρέπει να αναφερθούν οι στατιστικές μέθοδοι, δηλ., τα περιγραφικά στατιστικά μέτρα που χρησιμοποιήθηκαν (π.χ. μέση τιμή, ±τυπική απόκλιση, διάμεσος & τεταρτημόρια, ποσοστά), οι στατιστικές μέθοδοι που χρησιμοποιήθηκαν για τον έλεγχο των υποθέσεων, συμπεριλαμβανομένων εκείνων για τον έλεγχο των προϋποθέσεων ορθής εφαρμογής των παραμετρικών ή μη-παραμετρικών κριτηρίων, οι μέθοδοι που χρησιμοποιήθηκαν για την εξέταση των αλληλεπιδράσεων μεταξύ των παραμέτρων, η στατιστική ισχύς των ελέγχων, και τέλος το στατιστικό λογισμικό που χρησιμοποιήθηκε. 
· Βιοηθική, όπου δηλώνεται ότι η έρευνα έγινε με βάση τις αρχές Βιοηθικής για ανθρώπους και ζώα, όπως ορίζει η Εθνική Επιτροπή Βιοηθικής και η ελληνική νομοθεσία. Σε περιπτώσεις ερευνών που αφορούν ανθρώπους, πρέπει να διευκρινίζεται ότι τηρήθηκε η Διακήρυξη του Ελσίνκι (1989) και ότι οι συμμετέχοντες είχαν ενημερωθεί για τους σκοπούς της μελέτης και εγγράφως συναινέσει για την συμμετοχή τους σε αυτή. Στην ενότητα αυτή αναγράφεται και τυχόν σύγκρουση συμφερόντων που μπορεί να υπήρχε κατά τη διεξαγωγή της έρευνας. 

Αποτελέσματα 
Στην παρούσα ενότητα παρουσιάζονται (με ακρίβεια και σαφήνεια) τα αποτελέσματα που προέκυψαν από την επεξεργασία των δεδομένων, χωρίς να σχολιάζονται ή να συγκρίνονται με ευρήματα άλλων εργασιών. Για παράδειγμα, σε εκείνες από τις μελέτες που χρησιμοποιούν δεδομένα που έχουν συλλεχθεί στο πεδίο, θα πρέπει κατ' αρχάς να αναφερθεί ο αριθμός των συμμετεχόντων σε κάθε στάδιο της μελέτης (αριθμός εν δυνάμει επιλεγμένων, εξετασθέντων ως προς την επιλεξιμότητα, όσων κρίθηκαν κατάλληλοι για συμμετοχή στη μελέτη, όσων συμπεριλήφθηκαν, όσων ολοκλήρωσαν τη διαδικασία παρακολούθησης /παρέμβασης και όσων τελικά αναλύθηκαν). Για την καλύτερη παρουσίαση των ανωτέρω πληροφοριών, προτείνεται η χρήση διαγράμματος ροής. Ακολούθως, θα πρέπει να αναφερθούν τα περιγραφικά χαρακτηριστικά των συμμετεχόντων (κοινωνικο-δημογραφικά, κλινικά, παρακλινικά, διατροφικά, έκθεση σε πιθανούς παράγοντες κινδύνου). Κατ’ αντιστοιχία, στις μελέτες που περιλαμβάνουν χημικούς, μικροβιολογικούς προσδιορισμούς σε τρόφιμα ή σε διάφορα βιολογικά δείγματα, θα πρέπει κατ’ αρχάς να παρουσιασθούν τα βασικά χαρακτηριστικά των δειγμάτων που εξετάστηκαν. 
Όσον αφορά τα κύρια ευρήματα, θα πρέπει να παρατεθούν αρχικά οι μη σταθμισμένες εκτιμήσεις και εν συνεχεία οι σταθμισμένες ως προς τους συγχυτικούς παράγοντες. Τέλος, θα πρέπει να παρουσιαστούν τυχόν επιπλέον αναλύσεις που πραγματοποιήθηκαν (π.χ. αναλύσεις υπο-ομάδων, αλληλεπιδράσεων). 
Για την καλύτερη παρουσίαση των αποτελεσμάτων συνίσταται η χρήση Πινάκων, Σχημάτων ή Διαγραμμάτων. Όσον αφορά τους Πίνακες, κάθε στήλη θα πρέπει να έχει σύντομη επεξηγηματική επικεφαλίδα, ενώ θα πρέπει να αποφεύγεται η χρήση κάθετων γραμμών για το διαχωρισμό των στηλών. Κάθε Πίνακας, Σχήμα ή Διάγραμμα θα πρέπει να είναι αυτο-επεξηγούμενο. Τυχόν επεξηγήσεις (π.χ. χρήση συντμήσεων, τρόπος παρουσίασης των δεδομένων κ.λπ.) θα πρέπει να αναφέρονται με παραπομπές αμέσως μετά τον Πίνακα, Σχήμα ή Διάγραμμα. Συνίσταται τα αποτελέσματα που παρουσιάζονται σε Πίνακες να μην επαναλαμβάνονται αυτούσια στο κείμενο των Αποτελεσμάτων και το αντίστροφο. 
Συζήτηση 
Η ενότητα αυτή συνδέεται με την εισαγωγή και ιδιαίτερα την υπο-ενότητα του Σκοπού της μελέτης. Αρχικά θα πρέπει να αναφερθούν συνοπτικά τα αποτελέσματα-κλειδιά συναρτήσει των αντικειμενικών στόχων της μελέτης. Ακολούθως, θα πρέπει να ερμηνευτούν συνολικά τα αποτελέσματα, λαμβάνοντας υπόψη τους στόχους της μελέτης και τους πιθανούς περιορισμούς. Τα ευρήματα της μελέτης θα πρέπει να συγκριθούν με αυτά άλλων ερευνητών που εξέτασαν το ίδιο ή παρόμοια θέματα και να συζητηθούν οι διαφορές ή ομοιότητες που προκύπτουν. 
Περιορισμοί Πρέπει να αναφερθούν και να συζητηθούν οι περιορισμοί της μελέτης, λαμβάνοντας υπόψη πιθανές πηγές συστηματικών σφαλμάτων. Στο σημείο αυτό θα πρέπει να περιγραφεί και κάθε προσπάθεια αντιμετώπισης των πιθανών πηγών συστηματικών σφαλμάτων. 
Συμπεράσματα Η ενότητα αυτή θα πρέπει να κλείνει τη Διατριβή με συζήτηση ευρύτερης αποδοχής των ευρημάτων, προοπτικές από την εφαρμογή τους, συστάσεις για τη δημόσια υγεία οι οποίες προκύπτουν από τα ευρήματα της Διδακτορικής Διατριβής ή συστάσεις για μελλοντική διερεύνηση του θέματος μέσω της διεξαγωγής επιπλέον μελετών, ακόμα και διατύπωση πιθανών ερωτημάτων που προέκυψαν από τα αποτελέσματα που παρουσιάστηκαν. Το κεφάλαιο αυτό οφείλει να είναι μια αυτοτελής ενότητα χωρίς περιττές επαναλήψεις σημείων από προηγούμενα κεφάλαια και να χαρακτηρίζεται από ολιστική και συνθετική οπτική επί του συνόλου της Διατριβής.
Το κυρίως κείμενο χωρίζεται σε αριθμημένα κεφάλαια, κάθε ένα από τα οποία αντιστοιχεί σε μια συγκεκριμένη αυτοτελή ενότητα και τα οποία ακολουθούν μεταξύ τους μια λογική αλληλουχία στην ροή της διατριβής. Τα κεφάλαια πρέπει να χωρίζονται σε υποκεφάλαια και εδάφια αριθμημένα κατά το δεκαδικό σύστημα (π.χ. 3, 3.1, 3.1.1). Στα κεφάλαια περιλαμβάνεται το κυρίως αναλυτικό τμήμα της Διατριβής.
Σε παραρτήματα γενικά εισάγονται διάφορα στοιχεία σε σχέση µε αυτή καθαυτή την Διδακτορική Διατριβή (πχ πρωτόκολλα, εγκρίσεις από φορείς, φωτογραφίες, ερωτηματολόγια, στατιστικές σειρές, πίνακες, διαγράμματα, χάρτες κλπ. που δεν μπήκαν στο κυρίως κείμενο, αποδελτιωμένα αρχεία, κ.ο.κ.). Η σύνταξη και παράθεσή τους γενικά ακολουθεί όλες τις παραπάνω προδιαγραφές, που αφορούν στην σύνταξη του κειμένου της Διδακτορικής Διατριβής, ως αναπόσπαστο τμήμα αυτής, συμπεριλαμβανόμενης και της αρίθμησης, η οποία συνεχίζεται στα παραρτήματα απευθείας από το κυρίως κείμενο της Διατριβής. Το τυχόν οπτικοακουστικό υλικό ενδείκνυται να συνυποβάλλεται σε συμβατή ηλεκτρονική μορφή (π.χ. .mp3/.wav/.mp4).
[bookmark: _GoBack]Στη βιβλιογραφία περιλαμβάνονται όλες οι πηγές (βιβλία, άρθρα, μελέτες, εισηγήσεις σε συνέδρια, στατιστικά δελτία, αναλύσεις στην ημερήσιο και περιοδικό τύπο, ντοκουμέντα οργανισμών, αρχειακό υλικό, κλπ.), που χρησιμοποιήθηκαν κατά την εκπόνηση της Διατριβής.

